哭孔戡
作者：白居易
朝代：唐

paragraphs: 洛陽誰不死，戡死聞長安。
我是知戡者，聞之涕泫然。
戡佐山東軍，非義不可干。
拂衣向西來，其道直如弦。
從事得如此，人人以爲難。
人言明明代，合置在朝端。
或望居諫司，有事戡必言。
或望居憲府，有邪戡必彈。
惜哉兩不諧，沒齒爲閑官。
竟不得一日，謇謇立君前。
形骸隨衆人，斂葬北邙山。
平生剛腸內，直氣歸其間。
賢者爲生民，生死懸在天。
謂天不愛人，胡爲生其賢。
謂天果愛民，胡爲奪其年。
茫茫元化中，誰執如此權。